Document ID: 32005R1460

32005R1460
L 233/11
SLUŽBENI LIST EUROPSKE UNIJE
08.09.2005.
UREDBA KOMISIJE (EZ) br. 1460/2005
od 8. rujna 2005.
o izmjeni Uredbe Vijeća (EZ) br. 747/2001 u pogledu carinskih kvota Zajednice i referentnih količina za određene proizvode podrijetlom iz Alžira
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 747/2001 od 9. travnja 2001. o predviđanju upravljanja carinskim kvotama Zajednice i referentnim količinama za proizvode koji ispunjavaju uvjete za povlastice na temelju sporazuma s određenim mediteranskim zemljama i o stavljanju izvan snage Uredbe (EZ) br. 1981/94 i Uredbe (EZ) br. 934/95 (1), a posebno njezin članak 5. stavak 1. točku (b),
budući da:
(1)
Svojom Odlukom od 18. srpnja 2005. (2), Vijeće je odobrilo Euro-mediteranski sporazum o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane.
(2)
Sporazumom se za neke proizvode podrijetlom iz Alžira predviđaju carinske koncesije koje se primjenjuju u granicama carinskih kvota Zajednice i u okviru referentnih količina.
(3)
Za provedbu carinskih kvota i referentnih količina potrebno je izmijeniti Uredbu (EZ) br. 747/2001.
(4)
Budući da je Uredba Komisije (EEZ) br. 3590/85 od 18. prosinca 1985. o potvrdi i izvještaju o analizi koji su potrebni za uvoz vina, soka od grožđa i mošta od grožđa (3) stavljena izvan snage Uredbom (EZ) br. 883/2001 od 24. travnja 2001. o utvrđivanju detaljnih pravila za provedbu Uredbe Vijeća (EZ) br. 1493/1999 u pogledu trgovine proizvodima iz sektora vina s trećim zemljama (4), upućivanje u Uredbi (EZ) br. 747/2001 na Uredbu (EEZ) br. 3590/85 potrebno je, zbog jasnoće, zamijeniti novim upućivanjem na Uredbu (EZ) br. 883/2001.
(5)
Za godinu 2005. količine novih carinskih kvota trebaju se izračunati razmjerno osnovnim količinama određenima u Sporazumu, razmjerno dijelu razdoblja koje je proteklo prije dana stupanja na snagu Sporazuma.
(6)
Kako bi se olakšalo upravljanje u 2005. dvjema već postojećim carinskim kvotama iz Uredbe (EZ) br. 747/2001 za vina podrijetlom iz Alžira, količine uvezene u okviru tih kvota treba računati u odnosu na odgovarajuće carinske kvote otvorene u skladu s Uredbom (EZ) br. 747/2001, kako je izmijenjena ovom Uredbom.
(7)
Budući da se Sporazum primjenjuje od 1. rujna 2005., ova se Uredba primjenjuje od istog dana.
(8)
Mjere predviđene u ovoj Uredbi u skladu su s mišljenjem Odbora za Carinski zakonik,
DONIJELA JE OVU UREDBU:
Članak 1.
Uredba (EZ) br. 747/2001 mijenja se kako slijedi:
1.
Članak 3. stavak 1. zamjenjuje se sljedećim tekstom:
„Članak 3.
Posebni uvjeti za pravo na carinske kvote za određena vina
Za korištenje carinskih kvota Zajednice navedenih u prilozima I. do III. pod rednim brojevima 09.1001, 09.1107 i 09.1205, vina moraju biti popraćena bilo potvrdom o oznaci izvornosti koju je izdalo nadležno alžirsko, marokansko ili tunisko tijelo, u skladu s obrascem određenim u Prilogu XII., ili dokumentom V. I. 1. ili izvatkom V. I. 2. obrazloženim u skladu s člankom 32. stavkom 2. Uredbe (EZ) br. 883/2001.”
2.
Prilog I. zamjenjuje se tekstom određenim u Prilogu ovoj Uredbi.
Članak 2.
Za 2005. godinu, količine carinskih kvota Zajednice za koje kvotno razdoblje započinje prije dana stupanja na snagu Euro-mediteranskog sporazuma o pridruživanju između Europske zajednice i njezinih država članica, s jedne strane, i Alžirske Narodne Demokratske Republike, s druge strane, osim količina carinskih kvota za vina pod rednim brojevima 09.1001 i 09.1003, smanjuju se razmjerno dijelu razdoblje koje je proteklo prije tog datuma.
Članak 3.
Ova Uredba stupa na snagu trećeg dan od dana objave u Službenom listu Europske unije.
Primjenjuje se s učinkom od 1. rujna 2005.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. rujna 2005.

Labels: 17
5
3
6
18